Temp da racolta

Il guaud d’atun porscha in eveniment tut spezial, saja quai pervia da las colurs da bellezza u pervia da las savurs e ramurs. Per uffants èsi in divertiment da travatgar tras ils muts da feglia setga che smuschigna e scruscha sut ils chalzers. E per ils creschids ...

Tgi che n’è betg en viadi cun bulscha u schluppet, porta forsa cun sai in chanaster ed in cuntè per racoglier pumaraida, ramassar plantas selvadias u cleger bulieus?! Uss è numnadamain arrivà il temp da racolta ed il guaud ans regala ses stgazis savurus e gustus. Per ils ins ha la stagiun da cleger bulieus gia entschet la primavaira cun ils murachels, per ils auters è uss arrivà il temp beà. – Per rimnar bulieus dovri dentant bunas enconuschientschas. En Europa datti bunamain 3500 sorts da bulieus. Da quellas èn bleras nunmangiablas e circa 150 da tissi. Tgi che n’è betg segir duai en mintga cas laschar controllar sia racolta dad in controllader da bulieus versà, perquai che tut quellas metodas derasadas, sco per exempel ch’ina tschagula cotga cun bulieus da tissi daventia naira u ch’ina clav-chasa u in tschadun d’argient daventian glischants, sch’els vegnan en contact cun in bulieu da tissi èn mo paraulas! 

Jau cussegl da prender cun Vus en il chanaster anc il cudesch «Bulieus da noss guauds». En quel chattais Vus la determinaziun e descripziun da radund 150 bulieus ed a la fin anc intgins buns recepts. Damai: bun success e bun appetit! 

Karin Kohler-Pattis